alexandrainst/scandi-wiki huggingface dataset:
Gudny Dahlen

Gudny Dahlen (født Gudny M. Solvoll; 29. september 1942 på Ulefoss i Telemark) er en norsk artist som både synger, spiller trekkspill og komponerer låter.

Dahlen startet sin musikalske karriere som ung trekkspillmusiker ved å spille til dans i bygda. I voksen alder fikk hun platekontrakt med Busk Records, hvor hun utga en lang rekke kassetter. Disse kassettene har senere blitt utgitt på CD. Gudny Dahlen innspilte sin første kassett hos Busk Records i 1983. I tillegg til egne komposisjoner er det i hovedsak norske, svenske og amerikanske slagere som går igjen på hennes utgivelser. Hennes første opptreden i riksdekkende radio var som gjest i NRKs radioprogram Nitimen. Hun har senere vært med NRKs TV-programmer i Da Capo!, Norge Rundt og Norgesvinduet.

Gudny Dahlen er bosatt i utkanten av Ulefoss. Ved siden av å holde konserter og spille inn musikk i Norge har hun også opptrådt i utlandet, spesielt i USA og etter hvert også i Spania. I USA har hun utgitt CD-en Songs of Norway. To av hennes best kjente sanger er Bestemorvalsen og Dagen er din.

Diskografi 
 1983: Gudny
 1984: Vi ses igjen
 1985: Dagen er din
 1986: Lyckliga gatan
 1987: Gudny Dahlen og Leif Stangvik
 1988: Livets drøm
 1990: Liljor
 1992: Jul med Gudny
 1995: Når du smiler
 1995: Gudny Dahlens beste melodier
 1997: Bestemorvalsen
 1998: God jul
 2000: Så länge solen ger oss ljus
 2002: Svend Svane
 2004: Mest av alt

Referanser 

Norske sangere
Norske musikere
Norske trekkspillere
Kultur i Vestfold og Telemark
Personer fra Nome kommune
Lørenskog Ishockeyklubb

Lørenskog Ishockeyklubb (stiftet 1963) er en ishockeyklubb fra Lørenskog, som spiller sine hjemmekamper i Lørenskog Ishall.
Klubben har et elitelag som spiller i 1. divisjon ishockey for herrer. Men har vært opp i eliteserien flere ganger siste gang de spilte i   GET-ligaen var fra 2008 til 2018.

Tabellen (2022-23)

Spillerstall 2021/22

Historie
Lørenskog Ishockeyklubb ble stiftet 21. desember 1963 av en guttegjeng og fikk is utendørs på Rolvsrud stadion. Og Lørenskog har vært med siden starten i 1963. De gikk raskt oppover i systemet og i 2. divisjon i starten av 70-åra. I 1974 rykket de opp i 1. divisjon, men gikk på to påfølgende nedrykk etter det. De stabiliserte seg etterhvert i 2. divisjon og i 1988 fikk de endelig egen hall Lørenskog Ishall som den 18. ishallen i Norge, med en tilskuer kapasitet på 1350 sitte plasser og totalt 2450 plasser. Den ga ingen umiddelbar uttelling, men ved utvidelsen av Eliteserien i 1996 kom de opp på ny. Det ble sluttspill på direkten hvor de røk ut med rekordsifre mot Storhamar Hockey og i de påfølgende sesongene forble de en puncheball og et heislag som kom og gikk litt. I 2002 sa de takk for seg, tilsynelatende for godt. Men så, med sterk økonomisk backing, Lørenskog vant 1. divisjon 2006/2007 og igjen i 2007/2008 og vant kvalifiseringen og rykket opp i 2008 og meldte seg på for alvor som et topplag. Lørenskogs spilte sin første NM-finale i 2012 der de tapte mot Stavanger Oilers, 2-4 i kamper, men også noen sesonger med kraftig underprestering i forhold til spillermaterialet. Lørenskog spilte sin siste NM-finale i 2016 mot Stavanger Oilers. 2018 mistet Lørenskog lisensen grunnet økonomisk rot.

Skauen
«Skauen» er en supporterklubb for Lørenskog Ishockeyklubb. Den ble stiftet i september 2009, og består nå av ca. 12 medlemmer i alder fra 8–13 år. Supporterklubben er uavhengig, men samarbeider med Lørenskog Ishockeyklubb.

Meritter 
Norgesmester (0 ganger):
 ingen

Tapende finalist (2 ganger):
 2012 og 2016

Noen kjente spillere

 Tommy Jakobsen
 Knut Henrik Spets
 Tommy Lund
 Kenneth Larsen
 Jan Tore Kjær
 Espen Pettersen
 Morten Ask
 Tobias Lindström
 Atle Olsen
 Eerikki Koivu
 Steffen Thoresen
 Mats Frøshaug
 Robin Dahlstrøm
 Mikael Dokken
 Martin Boork
 Johnny Bruun
 Nicolai Bryhnisveen
 Christian Bull
 Lasse Fjeldstad
 Cato Cocozza
 Christian Bull
 Mia Christine Isdahl
 Mathias Emilio Pettersen
 Henriette Sletbak
 Robert Hestmann
 Jürgen Penker
 Geir Dalene
 Mats Trygg
 Mathias Trygg
 Steffen Thoresen
 Espen Strøm-Normann
 Inge Stokvik
 Lars Erik Spets
 Knut Henrik Spets
 Marco Charpentier
 Kenny Corupe
 Jeff Jakaitis
 Dov Grumet-Morris
 Dan LaCouture
 Phil Osaer
 Tony Romano
 Andrew Martin
 Dominic Noel
 Marco Charpentier

Referanser

Eksterne lenker
 
 Supporterklubbens hjemmeside

 
Ishockeyklubber i Norge
Idrettslag etablert i 1963
1963 i Norge
Norges museumsforbund

Norges museumsforbund er en interesseorganisasjon for museer i Norge. Forbundets viktigste oppgave er å tale museenes sak overfor statlige myndigheter, samtidig som det òg skal fremme faglig utvikling ved museene. 

Norges museumsforbund kan trekke sine røtter tilbake til Norske Museers Landsforbund som ble stiftet i 1918. Sin nåværende form fikk forbundet i 1996 og det er en organisasjon for alle typer museer. Forbundet har i 2016 137 institusjoner (museer) og et enda større antall  personlige medlemmer. Forbundets sekretariat ligger i Oslo. Virksomheten bygger på frivillig innsats og drives gjennom et styre, ni fagseksjoner og styreoppnevnte utvalg og komiteer. Sekretariatet holder til i Oslo. Bladet Museumsnytt utgis av ABM-media AS. Generalsekretær er Liv Ramskjær. 

Forbundet tildeler autorisasjon som konservator NMF.

HM Dronning Sonja er forbundets høye beskytter.

Referanser

Eksterne lenker
 Museumsforbundets hjemmeside

Museer i Norge
Norske kulturorganisasjoner
Kermān (by)

Kermān (farsi کرمان) er en by i Iran og det administrative senteret for provinsen Kermān. Byen har litt over en halv million innbyggere og ligger på gjennomsnittlig 1758 moh. Byen ble etter all sannsynlighet grunnlagt av sasaniderkongen Ardashir I på 200-tallet.

Historie 
Kermān ble grunnlagt under navnet Behdesīr i det 3. århundret e.Kr. av Ardashir I, grunnleggeren av det sasanidiske imperiet. Etter slaget ved Nahāvand i 642 kom byen under det arabiske Rashidun-kalifatets styre og ble gradvis mer sunni-muslimsk. Byens fjerntliggende posisjon lot zoroastrianere og kharijittene (retning innen islam) leve i fred, men i 698 ble kharijittene kastet ut og majoriteten av innbyggerne bekjente seg til islam innen 725.

Abbasidene hadde lite autoritet i området, og i det 10. århundret tok Buwayhid-dynastiet makten. De beholdt makten etter at byen og området falt for Mahmud Ghazni i slutten av århundret. Det var i dette århundret at byen fikk sitt nåværende navn Kermān. I det 11. og 12. århundret lå Kermān under Seljuq-tyrkernes styre, men var i virkeligheten så uavhengig at den erobret Oman og Fars.

Da Marco Polo besøkte byen i 1271 var den blitt et sentrum for handelen mellom Persiagulfen, Khorāsān og Sentral-Asia. Under Safavid-dynastiet blomstret Kermān, og under denne veksten eksporterte byen tepper til England og Tyskland. 

I 1794 inntraff en hendelse som ga Kermān kallenavnet «De blindes by». I 1793 hadde Lotf Ali Khan klart å beseire Ghājār-dynastiet og året etter inntok han Kermān. Kort tid etter, ble byen beleiret av Agha Mohammad Khan. Da byen falt etter seks måneder, ble alle mannlige innbyggere drept eller blendet som hevn for deres støtte til Lotf Ali Khan. 20 000 øyeepler ble samlet i en haug til seierherren. Kvinnene og barna ble solgt som slaver og byen ble ødelagt i løpet av de 90 følgende dagene.

Den nåværende byen Kerman ble gjenoppbygd på 1800-tallet nordvest for den gamle byen, men byen kom ikke tilbake til sin tidligere størrelse før på 1900-tallet.

Kjente personer fra Kermān 
 Keikhosrow Shahrokh, forandret Irans kalendersystem og bygget Firdowsis mausoleum
 Peyman Soltani, dirigent for Persepolis-orkestret
 Dr. Javad Nurbakhsh, leder for sufi-sekten Ni'matollāhī
 Arash Borhani, fotballspiller
 Ali Akbar Abdolrashidi (1949–), journalist og forfatter
 Roohollah Khaleghi (1906–1965), musiker
 Said Nafisi (1896–1966), poet og forfatter
 Mirza Reza Kermani (-1896), attentat mot Naser ad-Din Shah Qajar
 Naser ebrahimi
 Zahra Ghiassi-Nejad, KLF6 scholar
 Abbas Namazian (1940–) dommer i bryting

Universiteter 
 Shahid Bahonar University of Kerman, et av Irans ledende teknologiske institusjoner 
 Kerman Univerty of Medical Sciences
 Islamic Azad University of Kerman
 Kerman Khaje-Nasir Higher Education Center

Referanser 

Byer i Iran
Provinsen Kerman
Harald Maartmann

Artikkelen omhandler idrettsmannen Harald Maartmann (1926). Se annet sted for Harald Sigvart Maartmann (1917–1999), dir. for Oslo Guttehjem eller Harald S. Maartmann (1854–1926), som var direktør i Ringnes Bryggeri.

Harald Rolf Maartmann (født 5. januar 1926 i Oslo, død 1. januar 2021) var en norsk tidligere langrennsløper som gikk for Idrettslaget Heming i Oslo. Han ble norgesmester på 17 km og 50 km i Norgesmesterskapet på ski 1950, var på Akers lag som tok sølv på 4 x 10 km stafett i NM i 1949, og tok bronse på 50 km i NM i 1951 og NM i 1952. I 1950 i Lake Placid ble han nummer 5 på 50 km og nummer 7 på 18 km. Han kom på 8.-plass på 50 km i vinter-OL 1952 i Oslo.

I 1952-53 var han forstmann i Oregon i USA. Hans far var fotballspilleren Rolf Maartmann (1887–1941).

Referanser

Kilder 
 Hans Lysaker: NM 1938-1952 (besøkt 5. desember 2012)
 Hermann Hansen, Knut Sveen: VM på ski '97 Trondheim. Adresseavisens Forlag, Trondheim 1996. ISBN 82-7164-044-5, s. 66 (digitalisert av Nasjonalbiblioteket)
 Sports Reference: Harald Maartmann  (olympiaresultater, besøkt 5. desember 2012)

Eksterne lenker 
 
 Aftenposten: Tidens elv (5. desember 2012)

Norske langrennsløpere
Norske forstmenn
Deltakere for Norge under Vinter-OL 1952
Langrennsløpere under Vinter-OL 1952
Norgesmestere i langrenn
Personer fra Oslo
Bom Kræsj Bang Festivalen

Bom Kræsj Bang er en årlig kulturfestival i Halden, som for første gang ble arrangert i 2004. Den blir arrangert i slutten av mars hvert år. Festivalen blir produsert av Musikk, Dans og Drama ved Halden videregående skole. Programmet består av både elever fra linjen, samt lokale artister som er med å støtte festivalen.

Konsertene og forestillingene blir arrangert rundt om i byen på steder som Bryggerhuset, Brygga Kultursal, Blackbox, Blackbox Risum, Halden bibliotek, Feelgood og Vannvogna. De siste årene har også åpningen av festivalen vært midt i Tistasenteret.

Programmet består av musikk, teaterforestillinger, monologer, vandreteater, opera samt konserter med klassisk musikk og rock. Festivalen har hatt besøk av blant annet Huma Luma, Onkel Tuka, Bare Egil Band, Katzenjammer og Living Alma.

Eksterne lenker
 
 Bilder fra Bom Kræsj Bang

Kultur i Halden
Musikkfestivaler i Viken
Espen Langvik

Espen Langvik (født 21. desember 1975 i Larvik) er en norsk operasanger (baryton). Han er utdannet ved Rogaland Musikkonservatorium, Statens Operahøgskole samt den New York-baserte skolen Mannes College of Music.

Liv og virke 

Langvik har opptrådt ved flesteparten av operascenene i Norge og spilt i roller som Figaro i såvel Barbereren i Sevilla som i Figaros Bryllup, Belcore i Elskovsdrikken, Zaren i Zar und Zimmermann, Alfio i Cavalleria rusticana, tittelrollen i Eugène Onegin, Germont i La traviata samt Baron Scarpin i Tosca. 

I operettesammenheng har han spilt rollene som Danilo i Den glade enke, Boni i Czardasfyrstinnen samt Tassilo i Grevinne Maritza. Langvik debuterte i ledende rolle ved Den Norske Operas hovedscene som Danilo i Den glade enke.

Langvik er i tillegg en konsertsanger og har sunget i verker som Carmina Burana (av Carl Orff), Requiem (av Gabriel Fauré), Lieder eines farenden Gesellen (av Gustav Mahler) samt i Messias (av Georg Friedrich Händel).

I to år bodde Langvik i New York, hvor han foretok studier samt gjestet Chautauqua Opera der han sang rollen som Merculio i Romeo og Julie. Ved Mannes College of Music fremførte han tittelrollen i Don Giovanni samt Papageno i Tryllefløyten. The New York Times skrev derpå at «Langvik hadde en varm og solid baryton» og at han var blant de fem sangerne «man gjerne hadde  hørt igjen i profesjonell sammenheng».

Langvik har dessuten foretatt flere konserter samt lieder-aftener.

Fra høsten 2009 inngår han i Nasjonaloperaens faste ensemble.

Referanser

Eksterne lenker 
 Espen Langvik – Offisiell hjemmeside

Norske operasangere
Barytoner
Personer fra Larvik kommune
Fødsler i 1975
KNM «Storm» (P960)

KNM «Storm» (MKB) (1967–1983), (P 960), var den siste av i alt 20 operative kanonbåter (sjøsatt 6. oktober 1967). Fartøyet skulle ifølge planen være døpt KNM «Lyn», men det var sterke ønsker om at ett fartøy i Storm-klassen skulle bære klassens navn. KNM «Storm» var i flere år en aktiv del av 24. TKB-skvadron hvis første skvadronsjef var kapteinløytnant Gunnar Christoffersen.

Prototypen, KNM «Storm», ble faset ut etter grundige tester som førte til vesentlige endringer på de øvrige fartøyene i klassen som ble bygget delvis ved Westermoen Hydrofoil i Mandal og ved Bergen Mekaniske Verksted.

Storm-klassen
Skip fra 1967
1967 i Norge
Artikler i sjøfart-prosjektet
Skeiv verden

Skeiv Verden er en nasjonal interesseorganisasjon for LHBTIQ+ personer med minoritetsbakgrunn. De er en selvstendig, religiøst og partipolitisk uavhengig organisasjon som jobber målrettet for et samfunn der alle, uavhengig av sin etniske eller religiøse opprinnelse, kan leve ut sin seksuelle orientering, kjønnsidentitet eller kjønnsuttrykk uten å oppleve diskriminering. Skeiv Verdens arbeid gjøres mulig på grunn av dedikerte og engasjerte frivillige, medlemmer, bidragsytere, samarbeidspartnere og sekretariatet.

Skeiv Verdens frivillige og medlemmer har mange ulike minoritetsbakgrunner, både rasifiserte og ikke-rasifiserte. Målgruppen deres er på ingen måte ensartet og inkluderer blant annet asylsøkere, arbeidsinnvandrere, studenter, norskfødte med minoritetsbakgrunn. Skeiv Verdens arbeid er av og for skeive med innvandrerbakgrunn, og organisasjonen er opptatt av at målgruppen skal utgjøre majoriteten under deres aktiviteter.

Skeiv Verden har fokus på å tilby gode, trygge møteplasser der målgruppen kan være seg selv og åpen, komme i kontakt med andre som har lignende erfaringer, og få støtte og kunnskap som gjør det lettere å være skeiv med minoritetsbakgrunn.

Historie 
Skeiv Verden startet som et prosjekt i regi av Foreningen FRI og ble i 2010 formelt stiftet som en selvstendig organisasjon. Organisasjonens tilblivelse som selvstendig organisasjon sprang ut av ønsker om en organisasjon som kan støtte LHBTIQ+ personer med minoritetsbakgrunn gjennom sosiale møteplasser hvor de utgjør majoriteten. Skeiv Verden er i dag et fellesskap hvor målgruppen kan dele erfaringer, utfordringer og hvor de har mulighet til å være seg selv fullt ut.

Det har senere blitt naturlig å utvikle organisasjonen. Skeiv Verden er nå blitt en tydelig og synlig aktør i LHBTIQ+ bevegelsen, og organisasjonens overordnede mål er å stadig bedre levekår for målgruppeen. I dag har Skeiv Verden formelle lokallag i Oslo og Viken, Vest og Midt-Norge, i tillegg til nettverk flere steder i landet.

Eksterne lenker 

Skeiv Verden

LHBT i Norge
Norske likestillingsorganisasjoner
Khalil Al Ghamdi

Khalil Ibrahim Al Ghamdi (født 2. september 1970) er en saudiarabisk fotballdommer. Han har vært FIFA-dommer siden 2003.

I 2006 dømte han i kamper i VM for klubblag, i 2007 dømte han i Asiamesterskapet og i 2008 dømte han kamper i OL i Beijing.

Han dømte to kamper i fotball-VM 2010.

Al Ghamdi, som er lærer til vanlig i hovedstaden Riyadh, snakker arabisk og engelsk.

Kamper i VM som hoveddommer

2010 

   –   (gruppespill)
   –   (gruppespill)

Referanser

Eksterne lenker 
 Oversikt over internasjonale kamper
 FIFA-profil 

Saudiarabiske fotballdommere
Dommere i Fotball-VM 2010
Personer fra Riyadh
Fødsler i 1970
Ravsjan Irmatov

Ravsjan Sajfiddinovitsj Irmatov (russisk: Равшан Сайфиддинович Ирматов; usbekisk: Равшан Эрматов, Ravsjan Ermatov; født 9. august 1977 i Tasjkent) er en usbekisk fotballdommer. Han har vært FIFA-dommer siden 2003.

Han dømte to kamper i U20-VM i 2007 og finalen i VM for klubblag 2008 da Manchester United vant 1–0 over LDU Quito.

Han dømte i Fotball-VM 2010 åpningskampen mellom  og . Han dømte også England mot Algerie den 18. juni.

Irmatov snakker usbekisk, russisk og engelsk.

Kamper i VM som hoveddommer

2014 
   –   (gruppespill)
   –   (gruppespill)
   –   (gruppespill)
   –   (kvartfinale)

2010 
   –   (gruppespill)
   –   (gruppespill)
   –   (gruppespill)
   –   (kvartfinale)
   –   (semifinale)

Referanser

Eksterne lenker 
 Oversikt over internasjonale kamper hos WorldReferee.com
 FIFA-profil 

Usbekiske fotballdommere
Dommere i Fotball-VM 2010
Dommere i Fotball-VM 2014
Personer fra Tasjkent
Fødsler i 1977
Dommere i Fotball-VM 2018
Fytotron

Fytotron er et avansert anlegg for kontrollert plantedyrking. Navnet fytotron er satt sammen av det greske navnet for plante, phyto- og endelsen -tron. I en avansert fytotron kontrolleres plantenes vekstbetingelser elektronisk. Parametere det kan være viktige å styre er temperatur, lysmengde, natt- og daglengde, CO2-konsentrasjon og vann- og næringstilgang. Det betyr at det i en fytotron kan simuleres en rekke ulike klimatyper, med full kontroll på mange parametere. Frilandsdyrkning og dyrkning i veksthus gir ikke på langt nær samme grad av kontrollerbare betingelser.

En fytotron brukes blant annet til plantefysiologiske studier av plantenes vekst, men også innen genetikk, toksikologi og forurensingproblematikk. 

Universitetet i Oslo (UiO), Universitetet i Tromsø (UiT) og Universitetet for miljø- og biovitenskap (UMB) på Ås (tidligere Norges landbrukshøgskole) har i dag egne fytotroner.

Eksterne lenker 
 Fytotronen, Biologisk institutt, UiO
 Klimalabben, Institutt for Biologi, UiT
 Uniforum nr. 4 2000; "Fytotronen – der et år kan ha tjue årstider"
 Forskning.no, 12. februar 2009 "Fjellblomster og evolusjon"
 Forskning.no, 17. juni 2006 "Kronblader som ikke vil gi seg"

Landbruksbygninger
Kjemi
Atmosfære
Glomma Papp

Glomma Papp er et norsk industriforetak som ble etablert i Sarpsborg i 1931. Bedriften produserer ulike kvaliteter av bølgepapp og massivpapp. Glomma Papp holder til på Hafsund i Sarpsborg, vis-à-vis Borregaard Industrier ved Sarpefossen.

Daglig leder Nina Iversen er oldebarn av bedriftens grunnlegger. Virksomheten eies per 2021 av familiens akseselskap Skjeberg Investment A/S. I 2019 hadde bedriften en omsetning på 485 mill., og ca. 200 fast ansatte.

Historikk 
I 1931 etablerte Emil Iversen fabrikken Græsvig Pap & Papir i 1931, for å kunne være selvforsynt med papir og massivpapp. Råstoffet til papirfabrikken har i alle år vært returpapir. I 1951 kjøpte bedriften en ny tomt og i 1953 kunne papirproduksjonen starte i nye lokaler på tomten. Dette anlegget er fortsatt (2021) kjernen i foretakets virksomhet. I 1954 kjøpte Græsvig Pap & Papir inn en ny klebemaskin.

Navnet ble senere endret til Glomma Pap & Papir A/S. En av bedriftens viktigste kunder hadde vært Sarpsborg Papp A/S, men da den virksomheten ble solgt til Peterson & Sønn A/S i Moss, måtte papirproduksjonen ved Glomma Papp legge om sortimentet. Som følge av dette startet Glomma Pap & Papir å produsere bølgepapp i 1965.

I 1963 ble det kjøpt inn rifleverk til produksjon av E-flute. Interessen for E-flute var oppsiktvekkende og førte til at man bygde en helt ny bølgepappfabrikk. I 1966 ønsket majoriteten av aksjeeierne – bedriften var fortsatt heleid av stifterens etterkommere – å selge Glomma Pap & Papir ut av familien. Dette førte til at Jan Arthur Iversen og noen få slektninger kjøpte ut de øvrige, slik at bedriften kunne forbli i familien.

Bedriften skiftet navn til Glomma Papp A/S i 1983. Den 3. april 1987 ble bedriften rammet av en større brann. Fyrhuset fikk store skader i brannen, og som følge av dette flyttet en del av virksomheten til Tune.

I 1992 kjøpte Jan Arthur Iversen opp alle aksjene, og ble eneeier av bedriften.

Referanser 

Norske industriselskaper
Næringsliv i Sarpsborg
Forskningsinstituttenes fellesarena

Forskningsinstituttenes fellesarena, forkortet FFA, er en interesseorganisasjon for alle forskningsinstitutter som får basisbevilgning fra Norges forskningsråd. Dette omfatter totalt 42 institutter med ca. 6 500 ansatte og en årlig omsetning på ca. 10 mrd. FFA omfatter de teknisk-industrielle instituttene, miljøinstituttene, samfunnsinstituttene, de regionale instituttene og primærinstituttene.

En tilsvarende organisasjon er Universitets- og høgskolerådet som arbeider for universitetene og høgskolene sine interesser.

Målsetting
FFA er en interesseorganisajon for instituttsektoren i Norge med målsetting:
 arbeide for en helhetlig norsk instituttpolitikk. 
 ivareta medlemmenes interesser og være et samarbeids- og kompetanseorgan for medlemmene. 
 arbeide for økt forståelse for betydningen av forskning, 
 økt bruk av forskning og forskningsbasert innovasjon. 
 arbeide for gode rammebetingelser for sine medlemmer nasjonalt og internasjonalt og 
 bistå myndigheter og forvaltning i saker som angår forskning og forskningsbasert innovasjon.

FFA skal etablere og ivareta et overordnet syn på den norske instituttsektorens plass i det nasjonale og internasjonale forsknings- og innovasjonssystem.

Organisasjon
Organisasjonen har fire organer; sekretariat, styre, valgkomité og årsmøte. Sekretariat er et samarbeid med Abelia. Styret består av inntil syv personer. Valgkomiteen velges av årsmøtet og består av inntil fem medlemmer. Årsmøtet består av lederne i medlemsinstituttene eller den som bemyndiges av vedkommende instituttleder.

Organisasjonen startet på en to års interimsperiode i mai 2007 og ble etablert med vedtekter og valgt styre 11. juni 2009.

Styreledere: 
 Lars Holden, NR, 11. juni 2009 – 
 Tor Heggberget, NINA, mai 2008 – 11. juni 
 Wiktor Sørensen, NORUT, mai 2007 –  mai 2008

FFA har følgende permanente underutvalg:

 FFA EU-utvalg som arbeider for økt deltagelse fra instituttene i EUs rammeprogram for forskning og innovasjon 
 Forskningsetisk utvalg og Felles Redelighetsutvalg

Medlemsinstitutter

Eksterne lenker 
FFAs hjemmeside

Norske interesseorganisasjoner
Forskning i Norge
Forskningspolitikk
Etableringer i 2009
Vitenskap i 2009
Lars Holden

Lars Holden (født 22. april 1959) er tidligere adm. dir. ved Norsk Regnesentral. Han har vært ansatt ved Norsk Regnesentral siden 1984, forskningssjef i perioden 1990-2001 og adm. dir. fra 2001-2022. Han er bror av Helge Holden og Steinar Holden. 

Holden ble i 1983 cand.scient. ved Universitetet i Oslo og i 1990 dr.philos. i matematikk samme sted med avhandlingen Some Problems Related to Conservation Laws and Front Tracking. Han var i perioden 1995-97 professor II i anvendt matematikk ved Universitetet i Oslo, og han er fortsatt en aktiv forsker innen anvendt matematikk med vekt på statistiske modeller og anvendelser innen petroleum, finans og medisin. 

Holden har vært med å etablere to selskaper innen oljebransjen, Technical Software Consultants a.s. som ble kjøpt opp av Schlumberger og Odin Reservoir Software & Services som etter flere fusjoner er en del av Roxar. Han har og har hatt en rekke styreverv bl.a. som styreleder i Forskning.no i perioden 2010-2015 og i Forskningsinstituttenes fellesarena fra 2009. Han er en av initiativtagerne til Historisk befolkningsregister.

Eksterne lenker  
 Side på Norsk Regnesentral 

Norske forskere
Personer tilknyttet Norsk Regnesentral
Medlemmer av Norges Tekniske Vitenskapsakademi
Fødsler i 1959